Nabati mo na ada an istorya manungod sadto na naghapot sa sayo na bookstore, kun diin na pasilyo nakabutang an Love in the Time of Cholera. Bagaw nganyan san tindera, sarihon sa medical section. Bagaw san nag-istorya, kaipohan man nganyan sin mga tindera sin sugad sini an diyo na kaaraman manungod san kanira tinda. Tama man ada. Hanggan sa sayo na punto. Kay bihira ada an tawo na maaadman intero o mayoridad san kanira tinda. An solusyon niyan, impormasyon sa kompyuter na pagkokonsultahon hamok kun may kopya, kun hain na pasilyo, kun tagpira, etc.
Haros sugad sini an nasarihan ko san hanapon ko an sayo na kanta na nabati ko sa radyo. Naruyagan ko an tono, na di’ ko aram kun nano an titulo o kun sin’o an nagkanta. Sa tindahan sin musika na kinadto ko, naghapot ako. Nano nganyan na kanta? Nano an tono? Di’ hiniyum-hiyom ko. Diri nganyan nira aram. Badi desintunado an pagkahiyom ko. Hanggan sa mag-imod ako sin sine, an Nell (1994) ni Jodie Foster. Sayo ini na kanta san mga soundtrack. Hinulat ko hanggan sa kredito san pelikula, kun diin nakasurat an manungod sa kanta:
Titulo: Crazy
Nagsurat: Willie Nelson
Nagkanta: Patsy Cline
Taon: 1961
Dara ini na kinaadman, san makatyempo, bunalik ako didto sa tindahan, na mayon sin cassette na Patsy Cline 20 Greatest Songs. Kanta man ngay’an ini sa Coalminer’s Daughter (1980), na may parte manungod kun Patsy Cline, maski an sentro san istorya, si Loretta Lynn (kaurupod sira Sissy Spacek, Tommy Lee Jones, nan depunto Levon Helm san The Band). Maski adik ako sa sine, kun diri ada san radyo, di’ ko madidiskubre o maruruyagan ini na kanta. An direktor ngay’an san duwa na sine, pareho si Michael Apted.
_________
Sa Bulusanon, kapáy an tawo na di’ nasasabutan an desisyon o pangiwa-kiwa. Kun iba na, an termino, ma’o ini: lidáw. Kun bagay na di’ nasasabutan, an termino, maburong, na pwede man gamiton sa tawo. An tawo na lidaw, di’ man inseseryoso o inlalauman. Mahod ngani, inyuyuga-yuga. An himo sin tawo na sugad sini, kun matanos, kinangalasan; kun may diperensya, inaako.
May tawo na sa pag-imod, di’ man lidaw, maski an himo, maburong, o sa maburong. Di’ man ini sa pagpili sin pangarasaw’on, na dahil sa hitsura san sayo sa duwa, nasasabi san iba na ‘love is blind’. Kundi sa pagpili halimbawa sin mamumuno sa komunidad, maski probado na na makalit o kriminal o maluya mamuno, o daghanon na sira. Mala san pinili, kay an diyo na pinatrabaho na tinampo (retrato, kuwa sa Kabugawan), katipak hamok an nasemento, nan kautod hamok an naabot, maski dako an kwarta na nagasto, na kun iba na utang na babayadan san tawo. Maburong man na sugad sin normal ini sa kanira.
Sugad sin buwitre na pinabantay sin mga bag’o tarihon, pinalayas san matimalahan na ruyag sini an mga tari pagkutim-kutimon. An pinangtukal, an halo, kalabidong, nan san agwason, na kun diri harab-harabon, buntulon. Kay an nagsurunod puro man makalit o kriminal o maluya, bagaw, ‘Mayad pa sadto san panahon ni Buwitre’ na nauli sa ‘Si Buwitre man gihapon an timayadi na naging presidente…’.
Niyan kay minatay na an ama, preparado na magkandidato an dyunyor na buwitre. Kun manggana, badi an uunahon sini, an pagpalubong na sugad sin sa hade san binis’ang na bangkay san ama na buwitre. Badi maghihiribi an mga tawo, sa dako na pagbasol na tinalkas ini sa pwesto. Masunod, babag-uhon an mga nakasurat sa mga libro manungod sa historya. Mabibilog an istorya na lidáw, sa arasod na panurat sin mga ‘mayád’ na tawo.
war_Latn war_Latn zho_Hans sot_Latn war_Latn tgl_Latn war_Latn unk war_Latn ceb_Latn war_Latn war_Latn